b'\n_START_ARTICLE_\nDouglas MacArthur\n_START_SECTION_\nBiografija\n_START_PARAGRAPH_\nGim\xc4\x97 JAV generolo leitenanto A. Makarturo \xc5\xa1eimoje. Jaunyst\xc4\x97je gyveno daugelyje JAV vietovi\xc5\xb3. 1903 m. baig\xc4\x97 Vest Pointo karo akademij\xc4\x85. _NEWLINE_Dalyvavo Pirmojo pasaulinio karo veiksmuose Pranc\xc5\xabzijoje dislokuotos JAV 42-osios divizijos \xc5\xa1tabo vir\xc5\xa1ininku, v\xc4\x97liau \xe2\x80\x93 divizijos vadu. Nuo 1919 m. iki 1922 m. Vest Pointo akademijos komendantas. Nuo 1923 m. tarnavo JAV paj\xc4\x97gose Filipinuose. Nuo 1930 m. iki 1935 m. JAV armijos \xc5\xa1tabo vir\xc5\xa1ininkas. Nuo 1935 m. iki 1941 m. JAV karinis patar\xc4\x97jas Filipinuose. Nuo 1937 m. tapo Filipin\xc5\xb3 feldmar\xc5\xa1alu. Antrojo pasaulinio karo prad\xc5\xbeioje vadovavo didvyri\xc5\xa1kai Filipin\xc5\xb3 gynybai, u\xc5\xbe kuri\xc4\x85 1942 m. baland\xc5\xbeio 1 d. buvo apdovanotas auk\xc5\xa1\xc4\x8diausiu JAV kariniu apdovanojimu \xe2\x80\x93 Garb\xc4\x97s medaliu (Medal of Honor). Nuo 1942 m. liepos vadovavo JAV puolimui Naujojoje Gvin\xc4\x97joje, o v\xc4\x97liau ir Filipinuose. Nuo 1945 m. baland\xc5\xbeio m\xc4\x97nesio paskirtas JAV paj\xc4\x97g\xc5\xb3 Ramiajame vandenyne vadu. 1945 m. rugs\xc4\x97jo 2 d. JAV linijiniame laive \xe2\x80\x9eMis\xc5\xabri\xe2\x80\x9c (USS Missouri (BB-63)) pri\xc4\x97m\xc4\x97 visi\xc5\xa1k\xc4\x85 Japonijos kapituliacij\xc4\x85, po kurios paskirtas JAV okupacini\xc5\xb3 paj\xc4\x97g\xc5\xb3 Japonijoje vadu. _NEWLINE_Vykd\xc4\x97 radikalias reformas Japonijoje, pareng\xc4\x97 pokarin\xc4\x99 Japonijos konstitucij\xc4\x85. Nuo 1950 m. liepos m\xc4\x97nesio vadovavo Jungtini\xc5\xb3 Taut\xc5\xb3 karin\xc4\x97ms paj\xc4\x97goms Kor\xc4\x97jos kare. Si\xc5\xabl\xc4\x97 panaudoti branduolin\xc4\xaf ginkl\xc4\x85  Kinijoje. D\xc4\x97l nesutarim\xc5\xb3 su JAV prezidentu H. Trumenu 1951 m. baland\xc5\xbeio m\xc4\x97nes\xc4\xaf buvo paleistas \xc4\xaf atsarg\xc4\x85. Dalyvavo 1952 m. JAV prezidento rinkim\xc5\xb3 kampanijoje, v\xc4\x97liau vadovavo kelioms didel\xc4\x97ms JAV kompanijoms. Palaidotas Norfolko mieste Vird\xc5\xbeinijoje.'